b'\n_START_ARTICLE_\nSistem za nadzor plovbe\n_START_SECTION_\nSpremljanje ladijskega prometa\n_START_PARAGRAPH_\nTa sistem je bil vzpostavljen s strani pristojnih dr\xc5\xbeavnih organov, ki ga danes pri svojem delu tudi uporabljajo. VTS sistem je zasnovan za izbolj\xc5\xa1anje varnosti ter za u\xc4\x8dinkovitej\xc5\xa1o navigacijo v pomorskem prometu, hkrati pa je namenjen izvajanju varovanja zdravja in \xc5\xbeivljenja na morju ter za\xc5\xa1\xc4\x8dite morja oziroma okolja. VTS je urejen s konvencijo SOLAS (poglavje 5, uredba 12) ter s smernicami za slu\xc5\xbebe nadzora pomorskega prometa [IMO, resolucija A.857(20)], ki jih je 27.11.1997 sprejela Mednarodna pomorska organizacija (IMO - International Maritime Organization)._NEWLINE_Slika prometa, ki jo sestavlja sistem VTS, je sestavljena iz podatkov, ki jih zbirajo napredne naprave, kot so radar, AIS, naprave za dolo\xc4\x8danje smeri, CCTV, VHF ter ostali sodelujo\xc4\x8di sistemi in slu\xc5\xbebe. Sodoben VTS sistem vse zbrane podatke zdru\xc5\xbeuje v enotno sliko. Tak\xc5\xa1no enotno delovno okolje omogo\xc4\x8da operaterju enostavno upravljanje sistema, hkrati pa omogo\xc4\x8da u\xc4\x8dinkovito organizacijo prometa ter dobro komunikacijo._NEWLINE_Na podro\xc4\x8djih, ki so pokriti s sistemom VTS, se izvajajo dolo\xc4\x8deni postopki, ki jih ladje morajo upo\xc5\xa1tevati. To so podro\xc4\x8dni postopki, sektorji podro\xc4\x8dij, poro\xc4\x8dila o prihodih in odhodih, postopki vplutja, postopki pilota\xc5\xbee in drugo. Vsi na\xc5\xa1teti postopki so poimenovani glede na obmo\xc4\x8dje, v katerem se uporabljajo. Na primer v zalivu Oslofjord na Norve\xc5\xa1kem se podro\xc4\x8dni postopki imenujejo "OSL1" in "OSL3", v Rotterdamu na Nizozemskem pa se pristop ter vplutje po reki Maas imenujeta "RTM2" in "RTM6"._NEWLINE_Sistem VTS mora vedno imeti celovito sliko prometa, ki se odvija. To pomeni, da morajo biti vse okoli\xc5\xa1\xc4\x8dine in dejavniki, ki vplivajo na promet, takoj dosegljivi in na voljo, prav tako tudi informacije o vseh ladjah, ki so udele\xc5\xbeene ter njihov namen. S pomo\xc4\x8djo slike prometa je mogo\xc4\x8de oceniti razvoj dogodkov v razli\xc4\x8dnih situacijah ter se na njih ustrezno odzvati. Ocena podatkov o trenutnem stanju je v veliki meri odvisna od kakovosti zbranih podatkov ter od sposobnosti operaterja, da podatke pove\xc5\xbee s trenutnimi okoli\xc5\xa1\xc4\x8dinami oziroma z razvojem dogodkov. Izkazani podatki se posredujejo v obliki sklepov oziroma zaklju\xc4\x8dkov, ki jih naredi operater. Mo\xc5\xbene so \xc5\xa1tiri oblike izkazovanja podatkov:\n_START_SECTION_\nOsebje VTS sistema\n_START_PARAGRAPH_\nSmernice sistema VTS zahtevajo, da mora biti za vodenje tega sistema zagotovljeno zadostno \xc5\xa1tevilo ustrezno usposobljenega osebja. To mora biti primerno izurjeno in sposobno za izvajanje zahtevnih nalog, pri \xc4\x8demer se mora upo\xc5\xa1tevati vrsto in obseg nalog, ki jih je potrebno zagotoviti v skladu s trenutnimi smernicami IMO na to temo.\n_START_SECTION_\nInformacijska storitev\n_START_PARAGRAPH_\nInformacijska storitev je storitev, ki zagotavlja, da bistvena informacija pravo\xc4\x8dasno postane na voljo za navigacijske odlo\xc4\x8ditve na krovu ladje._NEWLINE_Informacijska storitev se zagotavlja z oddajanjem informacij v to\xc4\x8dno dolo\xc4\x8denih \xc4\x8dasovnih intervalih, kadar VTS sistem \xc5\xa1teje to za potrebno ali pa na zahtevo ladje. Storitev lahko vklju\xc4\x8duje tudi poro\xc4\x8dilo o polo\xc5\xbeaju, identiteti in namenih ostalih udele\xc5\xbeencev v prometu, o pogojih na plovni poti, o vremenu, o nevarnostih ter o drugih dejavnikih, ki lahko vplivajo na plovbo.\n_START_SECTION_\nStoritev organiziranje prometa\n_START_PARAGRAPH_\nStoritev organiziranje prometa je storitev, ki prepre\xc4\x8duje nastanek nevarnih situacij v pomorskem prometu in zagotavlja varno in u\xc4\x8dinkovito plovbo (promet) v obmo\xc4\x8dju sistema VTS._NEWLINE_Storitev organizacije prometa se nana\xc5\xa1a na operativno vodenje prometa ter na vnaprej\xc5\xa1nje na\xc4\x8drtovanje premikov ladij z namenom prepre\xc4\x8devanja zastojev in prepre\xc4\x8devanja nastanka nevarnih situacij. To je posebej pomembno v \xc4\x8dasu gostega prometa ali ko druge okoli\xc5\xa1\xc4\x8dine v prometu lahko vplivajo na pretok ostalega prometa. Storitev lahko vklju\xc4\x8duje tudi vzpostavitev in delovanje sistema razdalj (razmikov) v prometu ter na\xc4\x8drtovanje plovbe, vse z namenom urejanja prednosti pri plovbi. Hkrati pa vklju\xc4\x8duje tudi dodeljevanje prostora, obvezno poro\xc4\x8danje o gibanju v obmo\xc4\x8dju VTS, plovne poti, ki jih je potrebno upo\xc5\xa1tevati, omejitve hitrosti plovbe ter ostale ustrezne ukrepe, za katere organi VTS sistema menijo, da so potrebni.\n_START_SECTION_\nStoritev navigacijske pomo\xc4\x8di\n_START_PARAGRAPH_\nStoritev navigacijske pomo\xc4\x8di je storitev, ki omogo\xc4\x8da pomo\xc4\x8d pri navigacijskih odlo\xc4\x8ditvah na krovu ladje ter te u\xc4\x8dinke tudi spremlja._NEWLINE_Storitev navigacijske pomo\xc4\x8di je \xc5\xa1e posebej pomembna v te\xc5\xbekih plovnih ali vremenskih razmerah oziroma v primeru napak ali pomanjkljivosti. Te storitve se obi\xc4\x8dajno izvajajo na zahtevo ladje ali na zahtevo sistema VTS, kadar je to potrebno.'